# MPlayer skin formátum

## Tartalom

- 1. Bevezető
- 2. Áttekintés

- 2.1. Könyvtárak
- 2.2. Képformátumok
- 2.3. A skin részei
- 2.4. Fájlok

- 3. A `skin` fájl

- 3.1. Főablak
- 3.2. Lejátszóablak
- 3.3. Skin menü

- 4. Fontok

- 4.1. Szimbólumok

- A. függelék: GUI üzenetek

Utolsó módosítás: 2001. szeptember 9.

## 1. Bevezető

Ez a kis leírás arról szól, hogy milyen is egy MPlayer skin formátuma. Nincs rá garancia, hogy minden úgy van, ahogy itt leírtam, egyrészt mert nem én írtam a GUI-t, másrészt mert a GUI még nincs kész, harmadrészt pedig azért, mert én is tévedhetek. Szóval ne lepődj meg, ha valami nem úgy van, ahogy itt szerepel.

Köszönet Ponekker Zoltánnak a segítségéért.

Mohari András <mayday@freemail.hu>

## 2. Áttekintés

Nem tartozik szorosan a témához, de nem árt tudni, hogy az MPlayernek nincs beépített skinje, ezért legalább egy skint telepíteni kell a GUI használatához.

### 2.1. Könyvtárak

A skineket a következő könyvtárakban (és a megadott sorrendben) keresi a program:

        /usr/local/share/mplayer/Skin/
        ~/.mplayer/Skin/

Az első könyvtár más is lehet, attól függően, hogy hogyan volt konfigurálva az MPlayer (lásd a `configure` script `--datadir` kapcsolóját).

Az előbbi könyvtárak alatt minden skin a saját könyvtárába kerül, például:

        /usr/local/share/mplayer/Skin/default/

### 2.2. Képformátumok

A skinhez használt képek trucolor (24 vagy 32 bit/pixel) BMP, TGA vagy PNG formátumban lehetnek (a TGA-nak tömörítetlennek kell lennie). Jó tömörítési hatásfoka miatt a PNG javasolt.

A főablakban (lásd alább) teljesen "átlátszó" részeket tartalmazó képeket is lehet használni: az átlátszónak szánt területeket az #FF00FF (lila) színnel kell megjelölni. Ez azt jelenti, hogy a főablak akár "formára vágott" is lehet, ha az X szervereden van XShape támogatás.

### 2.3. A skin részei

A skin felépítése meglehetősen szabad (ellentétben például a Winamp/XMMS fix felépítésű skinjével), így csak rajtad múlik, hogy mit hozol ki belőle.

Jelenleg három "bőrözhető" ablak van: a főablak, a lejátszóablak és a skin menü (utóbbi a jobb gomb lenyomásával jeleníthető meg).

- Az MPlayert a főablakból lehet irányítani. Az ablak alapját egy kép adja, erre lesznek rárajzolva a különféle elemek: gombok, potméterek és címkék. Természetesen minden elemhez tartozik egy kép, aminek kirajzolásához meg kell adni a méretét és az ablakon belüli helyét.

  Egy gombnak három állapota van (lenyomott, felengedett, letiltott), így a gomb képe ennek megfelelően három egymás alatti részből áll. Részletekért lásd a button elem leírását.

  Egy potméter (ez főleg pozícionáláshoz és hangerő/balansz állításhoz használatos) képe több különböző fázisból állhat, így a potméterhez készített kép szintén egymás alatti részekből áll. Részletekért lásd a hpotmeter és a potmeter elemet.

  A címkék némileg különlegesek, ugyanis a kirajzolásukhoz szükséges karakterek egy képről származnak, amin belül az egyes karakterek helyét és méretét egy szöveges fontleíró fájl segítségével kell megadni. A címkékről részletesen a dlabel és slabel elemnél olvashatsz.

  Megjegyzés: a főablak rajzolásához használt képek tartalmazhatnak teljesen átlátszó részeket, ahogy arról a képformátumoknál már szó volt.

- A lejátszóablakban lesz lejátszva a film. Ha nincs betöltve film, akkor meg lehet jeleníteni benne egy előre megadott képet (hogy ne legyen olyan üres :-)). Megjegyzés: ezen a képen az átlátszóság nincs megengedve.
- A skin menü egy újabb módja az MPlayer irányításának, csak éppen menüpontok segítségével. Kirajzolásához két képre van szükség: az egyik a normál, a másik pedig a kijelölt menüpontokból felépített menüt adja. Amikor a menü megjelenik, akkor az első kép lesz kirajzolva. Ha az egeret egy menüpont fölé viszed, akkor annak az egy menüpontnak a kijelölt képe a második képről rá lesz másolva az ablakban levő képre. (A lényeg tehát az, hogy a második kép sohasem jelenik meg teljes egészében, hanem mindig csak egy menüpontja lesz kirajzolva.)

  A menüpontokat a képeken belüli helyükkel és méretükkel kell definiálni (lásd a skin menüről szóló részt).

Egy fontos dologról még nem esett szó: a gombok, potméterek és menüpontok működéséhez az MPlayernek tudnia kell, hogy mit is csináljon, ha rájuk kattintasz. Ez üzenetek (események) segítségével valósul meg. Az előbb említett elemekhez mindig meg kell adni azt az üzenetet, amit majd a kattintásra generálnak.

### 2.4. Fájlok

A fentiek ismeretében egy skinhez az alábbi fájlok szükségesek.

- A skin összerakása a skin nevű konfigurációs fájl segítségével történik. Ez adja meg az MPlayernek, hogy miként állítsa elő az egyes részekből a képernyőn az ablak képét, illetve hogy mit csináljon, ha kattintasz valahová az ablakban.
- A főablak hátterének képe.
- A főablak egyes elemeinek képei, beleértve a címkék rajzolásához szükséges fontleíró fájlokat is.
- A lejátszóablakban megjelenített kép (nem kötelező).
- A menühöz tartozó két kép (nem kötelezőek, ha nem készítesz menüt).

A `skin` fájl kivételével az összes fájlt úgy nevezed el, ahogy csak akarod (de a fontleíró fájloknak .fnt kiterjesztésűeknek kell lenniük).

## 3. A `skin` fájl

Amint fentebb írtam, ez a skin konfigurációs fájl. A fájl sor-orientált; megjegyzéseket a "`;`" karakterrel lehet kezdeni a sor elején (legfeljebb szóközök és tab karakterek lehetnek a "`;`" előtt).

A fájl egy vagy több szekcióból áll, ahol minden szekció egy alkalmazás leírására szolgál, és a következőképpen néz ki:

    section = szekciónév
    .
    .
    .
    end

Jelenleg csak egyetlen alkalmazás van, így csak egy szekciót kell megadni: ennek neve movieplayer.

Ezen a szekción belül az MPlayer minden egyes ablakához az alábbi formájú leíró blokkok tartoznak:

    window = ablaknév
    .
    .
    .
    end

Az ablaknév a következők valamelyike lehet:

- main - a főablak
- sub - a lejátszóablak
- menu - a skin menü

(A lejátszóablak és a menü blokkja el is hagyható, ha nincs szükséged rájuk.)

A blokkon belül az ablak minden egyes elemét ilyen sorok adják meg:

>     elem = paraméter

Az elem egy rögzített név, a paraméter pedig egy numerikus vagy szöveges érték (vagy vesszőkkel elválasztott értéklista).

A fentiek együtt valahogy így néznek ki:

    section = movieplayer
      window = main
      ; ... a főablak elemei ...
      end

      window = sub
      ; ... a lejátszóablak elemei ...
      end

      window = menu
      ; ... a skin menü elemei ...
      end
    end

Végezetül néhány szó az elemekhez rendelt képek megadásáról.
A fájlok nevét könyvtárak nélkül kell megadni, ugyanis a képeket a skin könyvtárában keresi az MPlayer. A fájlok kiterjesztése elhagyható. Ha a megadott fájl nem létezik, akkor az MPlayer megpróbálja betölteni a <fájlnév>.<kit> nevű fájlt, ahol a <kit> helyére a tga, TGA, bmp, BMP, png és PNG végződést helyezi (a megadott sorrendben). Az első létező fájlt fogja betölteni.

> Itt egy példa, hogy mindez világosabb legyen. Tegyük fel, hogy a main.png lesz a főablak háttere, amit így adsz meg:
>         base = main, -2, -2
> Ennek hatására az MPlayer megpróbálja betölteni a main, main.tga, main.TGA, main.bmp stb. fájlt, így végül megtalálja a main.png-t. Ha (mondjuk tévedésből) ezt írnád:
>         base = main.bmp, -2, -2
akkor az MPlayer a main.bmp, main.bmp.tga, main.bmp.TGA, main.bmp.bmp stb. betöltésével próbálkozna, majd végül feladná a dolgot, hiszen a könyvtárban main.png van, nem pedig main.bmp.

### 3.1. A főablak

Az alábbiakban a "`window = main`" . . . "`end`" blokkban használható elemek leírása következik.

base = kép, x, y
  Ezzel kell megadni a főablak hátteréül szolgáló képet. Az x,y az ablak helyét adja meg a képernyőn (0,0 a képernyő bal felső sarka). Értékük igazításra is használható: a -1 középre, a -2 pedig jobbra (x) illetve alulra (y) igazítást jelent.

  Figyelem: a képen az átlátszónak megjelölt területek (#FF00FF színűek) feketék lesznek az XShape támogatás nélküli X szervereken.

button = kép, x, y, szél, mag, üzenet
  Egy szél * mag pixel méretű nyomógombot helyez az ablak x,y pozíciójába. A gomb lenyomáskor a megadott üzenetet generálja. A kép paraméterrel megadott képnek három egymás alatti részből kell állnia a gomb három lehetséges állapotának megfelelően, valahogy így:

      +---------------+
      |   lenyomott   |
      +---------------+
      |  felengedett  |
      +---------------+
      |   letiltott   |
      +---------------+

decoration = enable|disable
  Engedélyezi (enable) vagy tiltja (disable) az ablakkezelőnek a főablak dekorációját. Alapértelmezés szerint a dekoráció le van tiltva.

hpotmeter = gomb, gsz, gm, fáziskép, fázisok, alap, x, y, sz, m, üzenet
  Egy sz * m pixel méretű vízszintes potmétert ("csúszkát") helyez az ablak x,y pozíciójába. A potméter képe több fázisból állhat (például a hangerő potmétere lehet egy zöldből vörösbe tartó színátmenet, ahogy a potmétert minimumról maximumra húzzák). A potméternek van egy gombja is, amit végig lehet húzni a potméter hossza mentén. A paraméterek jelentése:
  - gomb - a hpotmeter gombjának képe (ugyanúgy három egymás alatti részből kell állnia, mint a button elem képének)
  - gsz, gm - a gomb szélessége és magassága
  - fáziskép - A hpotmeter egyes fázisait tartalmazó kép, ami a fázisok paraméter által adott számú egymás alatti részből áll (lásd lent). Ha nincs szükséged fázisképre, akkor azt a `NULL` érték megadásával jelezheted.
  - fázisok - a fázisok száma a fáziskép által adott képen
  - alap - a hpotmeter kezdőértéke (0-tól 100-ig)
  - x, y - a hpotmeter pozíciója az ablakban
  - sz, m - a hpotmeter szélessége és magassága
  - üzenet - a hpotmeter értékének megváltozásakor generált üzenet
  Az egyes fázisokat tartalmazó képnek valahogy így kell kinéznie:

      +-----------------+
      |  1. fázis képe  |
      +-----------------+
      |  2. fázis képe  |
      +-----------------+
      .                 .
      +-----------------+
      |  n. fázis képe  |
      +-----------------+

  Megjegyzés: a hpotmeter-nek lesz párja is (vpotmeter), de az jelenleg még nincs kész.

potmeter = fáziskép, fázisok, alap, x, y, sz, m, üzenet
  Ez egy gomb nélküli potméter. (Azt hiszem, forgatható akar lenni, de jelenleg csak a vízszintes irányú húzásra reagál.) A paraméterek jelentését lásd a hpotmeter-nél. A fáziskép itt is lehet `NULL`, de elég furcsán mutat, ha nem látod a potméter állását (hiszen gombja nincs)...

font = fontfájl, fontazon
  Egy fontot definiál. A fontfájl egy `.fnt` kiterjesztésű szöveges fontleíró fájl neve (a kiterjesztést itt nem kell megadni). A fontazon a későbbiekben a font azonosítására szolgál (lásd a dlabel és slabel elemet). Maximum 25 font definiálható.

dlabel = x, y, hossz, igazítás, fontazon, "szöveg"
  Egy dinamikus címkét helyez az x,y pozícióba. A címke attól dinamikus, hogy a tartalma periodikusan frissítve van. A hossz a címke maximális hosszát adja pixelben (magassága egy karakternyi). Ha a címke szövege hosszabb ennél, akkor az adott területen belül folyamatosan görgetve lesz. Ha rövidebb, akkor az igazítás paraméter értéke szerint lesz igazítva a területen belül: 0 esetén jobbra, 1 esetén középre, 2 esetén balra.
  A szöveg paraméter adja a címke szövegét, amit kötelező dupla idézőjelek (`"`) közé írni (ám jelenleg a `"` nem lehet része a szövegnek). A megjelenítés a fontazon által azonosított fonttal történik. A címke szövegében az alább felsorolt változók is használhatók.

  Változó | Jelentése
  --- | ---
  `$1` | lejátszás ideje hh:mm:ss formában
  `$2` | lejátszás ideje mmmm:ss formában
  `$3` | lejátszás ideje hh formában (órák)
  `$4` | lejátszás ideje mm formában (percek)
  `$5` | lejátszás ideje ss formában (másodpercek)
  `$6` | film hossza hh:mm:ss formában
  `$7` | film hossza mmmm:ss formában
  `$8` | lejátszás ideje h:mm:ss formában
  `$v` | hangerő xxx.xx% formában
  `$V` | hangerő xxx.x formában
  `$b` | balansz xxx.xx% formában
  `$B` | balansz xxx.x formában
  `$$` | a `$` karakter
  `$a` | egy karakter a hang fajtájának megfelelően (nincs: `n`, mono: `m`, sztereó: `t`)
  `$t` | track száma (a lejátszólistában)
  `$o` | fájlnév
  `$f` | fájlnév csupa kisbetűvel
  `$F` | fájlnév csupa nagybetűvel
  `$T` | egy karakter a stream típusának megfelelően (fájl: `f`, video CD: `v`, DVD: `d`, URL: `u`)
  `$p` | a "p" karakter, ha a lejátszás folyamatban van, és a font tartalmazza a "p" karaktert
  `$s` | az "s" karakter, ha a lejátszás le van állítva, és a font tartalmazza az "s" karaktert
  `$e` | az "e" karakter, ha a lejátszás szünetel, és a font tartalmazza az "e" karaktert

  Megjegyzés: a `$a`, `$T`, `$p`, `$s` és `$e` változók lehetővé teszik, hogy az általuk visszaadott karakterekkel különleges szimbólumokat jeleníts meg (például az "e" karakterrel a szünet jelét, ami többnyire valami ilyesmi: `||`). Ezeknek a szimbólumoknak célszerű külön fontot készíteni. Lásd a szimbólumokról szóló részt.

slabel = x, y, fontazon, "szöveg"
  Egy állandó szövegű címkét jelenít meg az x,y pozícióban. A szöveg egy "sima" szöveg ($x formájú változók itt nem működnek), amit dupla idézőjelek közé kell írni (jelenleg a `"` nem lehet a szöveg része). A címke a fontazon által azonosított fonttal lesz megjelenítve.

### 3.2. Lejátszóablak

A "`window = sub`" . . . "`end`" blokkban az alább felsorolt elemek használhatók.

base = kép, x, y, szélesség, magasság
  Ezzel tudod megadni az ablakban megjelenítendő képet. Az x és y paraméter az ablak pozícióját adja a képernyőn (0,0 a bal felső sarok). Értéke igazításra is használható: a -1 középre igazít, a -2 pedig jobbra (x) illetve alulra (y). A szélesség és magasság az ablak méretét adja; akár el is hagyhatók (ilyenkor az ablak mérete megegyezik a kép méretével).

background = r, g, b
  Ezzel tudod beállítani az ablak háttérszínét. Akkor hasznos, ha az ablak nagyobb a megjelenített képnél. Az r, g, b a szín vörös, zöld, kék összetevőjét adja meg (mindegyik egy decimális szám 0-tól 255-ig).

### 3.3. Skin menü

Amint arról már szó volt, a menü két kép segítségével van kirajzolva. A menü alapját a base elem képe adja, míg a kijelölt menüpont a selected elem képéről lesz a háttérre rajzolva. Egy menüpont képen belüli pozícióját és méretét a menu elem adja meg.

A "`window = menu`" . . . "`end`" blokkban az alább felsorolt elemek használhatók.

base = kép
  A normál menü képe.

selected = kép
  A kép, amin az összes menüpont kijelölt állapotban van.

menu = x, y, szélesség, magasság, üzenet
  Megadja egy menüpont képen belüli x,y pozícióját és méretét. Ha az egérgombot felengeded a menüpont felett, akkor az üzenet paraméterben megadott üzenetet generálja.

## 4. Fontok

A skin részeiről szóló pontban már említettem, hogy egy font az egyes karakterek előre megrajzolt képéből és egy szöveges leíró fájlból áll. A képen belül a karakterek bárhol lehetnek, a lényeg az, hogy a leíró fájlban pontosan add meg minden karakter helyét és méretét.

A fájl .fnt kirejesztésű; lehetnek benne megjegyzések, ezeket a sor elejére írt "`;`" karakterrel kell kezdeni. Az alábbi sornak feltétlenül szerepelnie kell valahol (célszerűen a fájl elején):

>     image = kép

A kép a karakterek képét tartalmazó fájl neve (a kiterjesztés itt is elhagyható). Ezt a sort az egyes karaktereket definiáló sorok követik, amiknek így kell kinézniük:

>     "kar" = x, y, sz, m

Itt x és y a kar karakter képen belüli pozíciója (0,0 a kép bal felső sarka), az sz és m pedig a karakter szélessége és magassága pixelben.

Az alábbi példa a font.png képen egymás után rajzolt A, B és C karaktert definiálja.

    ; "font.png" helyett akár "font" is lehet
    image = font.png

    ; Három karakter legfeljebb csak példának elég. :-)
    "A" =  0,0, 7,13
    "B" =  7,0, 7,13
    "C" = 14,0, 7,13

### 4.1. Szimbólumok

A dlabel elem bizonyos változói olyan karaktereket adnak vissza, amikhez célszerű külön fontot készíteni, hogy így különféle szimbólumokat, jeleket lehessen megjeleníteni az adott karakterek helyett. (Például a DVD streamet jelentő "d" karakterhez rajzolhatsz egy szép kis "DVD" feliratot.)

Az alábbi táblázatban láthatók azok a karakterek, amik szimbólumok megjelenítésére használhatók, és amikhez érdemes külön fontot készíteni.

Karakter | Szimbólum
--- | ---
`p` | lejátszás (play)
`s` | leállítás (stop)
`e` | szünet (pause)
`n` | nincs hang
`m` | mono hang
`t` | sztereó hang
`f` | a stream egy fájl
`v` | a stream egy video CD
`d` | a stream egy DVD
`u` | a stream egy URL

Megjegyzés: jelenleg csak a "p", "s", "e", "n", "m" és "t" szimbólum használható.

## A. függelék: GUI üzenetek

A gombok, potméterek és menüpontok az alább felsorolt üzeneteket generálhatják.

Megjegyzés: jelenleg még nem mindegyik üzenet működik (vagy legalábbis nem megfelelően). Amint tudod, a GUI még fejlesztés alatt áll.

Lejátszás:

> evNext
>   A következő számra ugrik a lejátszólistában.
> evPause
>   Szünetelteti a lejátszást.
> evPauseSwitchToPlay
>   Az evPlaySwitchToPause üzenettel együtt egy kapcsolót alkot, ami egy (látszólag) közös lejátszás/szünet gomb használatát teszi lehetővé. Mindkét üzenetet egy-egy gombhoz célszerű hozzárendelni, és a gombokat azonos pozícióba kell rakni. Ennek az üzenetnek a hatására a lejátszás szünetel, és az evPlaySwitchToPause gomb képe lesz kirajzolva (jelezve hogy lenyomhatod a gombot a lejátszás folytatásához).
> evPlay
>   Megkezdi a lejátszást.
> evPlaySwitchToPause
>   Az evPauseSwitchToPlay párja. Az üzenet hatására a megkezdődik a lejátszás, és az evPauseSwitchToPlay gomb képe lesz kirajzolva (jelezve hogy lenyomhatod a gombot a lejátszás szüneteltetéséhez).
> evPrev
>   Az előző számra ugrik a lejátszólistában.
> evStop
>   Megállítja a lejátszást.

Pozícionálás:

> evBackward10sec
> evBackward1min
> evBackward10min
>   10 másodpercet / 1 percet / 10 percet ugrik vissza a lejátszásban.
> evForward10sec
> evForward1min
> evForward10min
>   10 másodpercet / 1 percet / 10 percet ugrik előre a lejátszásban.
> evSetMoviePosition
>   A megadott pozícióra ugrik (potméternél használatos, a potméter relatív értékét (0-100%) használja).

Videoval kapcsolatos üzenetek:

> evDoubleSize
>   Dupla méretűre állítja a lejátszóablakot.
> evFullScreen
>   Váltás ablakos és teljes képernyős mód között (oda-vissza működik).
> evNormalSize
>   Normál méretűre állítja a lejátszóablakot.

Hanggal kapcsolatos üzenetek:

> evDecAudioBufDelay
>   Csökkenti a hang késleltetését.
> evDecBalance
>   Csökkenti a balanszot.
> evDecVolume
>   Csökkenti a hangerőt.
> evIncAudioBufDelay
>   Növeli a hang késleltetését.
> evIncBalance
>   Növeli a balanszot.
> evIncVolume
>   Növeli a hangerőt.
> evMute
>   Kikapcsolja/bekapcsolja a hangot.
> evSetBalance
>   Adott értékre állítja a balanszot (potméterrel használatos, a potméter relatív értékét (0-100%) használja).
> evSetVolume
>   Adott értékre állítja a hangerőt (potméterrel használatos, a potméter relatív értékét (0-100%) használja).

Egyéb üzenetek:

> evAbout
>   Megjeleníti a program információs ablakát.
> evEqualizer
>   Bekapcsolja/kikapcsolja az equalizert.
> evExit
>   Kilép a programból.
> evIconify
>   Ikonizálja az ablakot.
> evLoad
>   Betölt egy fájlt (amit egy fájlválasztó ablakban jelölhetsz ki).
> evLoadPlay
>   Ugyanaz mint az evLoad, de betöltés után automatikusan megkezdi a lejátszást.
> evNone
>   Üres üzenet, nincs hatása. (Legfeljebb csak a CVS verzióban. :-))
> evPlayList
>   Megnyitja/bezárja a lejátszólista ablakot.
> evPreferences
>   Megnyitja a beállítások ablakot.
> evSkinBrowser
>   Megnyitja a skinböngésző ablakot.